2 polisiemanne hoor oor borgtog ná student se doodDie twee polisiebeamptes in die hof. Foto: ANA Die twee polisiebeamptes wat in hegtenis geneem is in verband met die dood van ŉ student aan die Tshwane-Universiteit van Tegnologie (TUT), het Dinsdag in die Soshanguve-landdroshof verskyn. Die beamptes, ŉ konstabel en ŉ kaptein, is op borgtog van R2 000 elk vrygelaat en die saak is tot 25 Januarie uitgestel. Die beamptes word aangekla van die moord op Katlego Andries Monareng wat op 23 Augustus op TUT se Noord-kampus in Soshanguve doodgeskiet is. Hy was ŉ finalejaar-regstudent. Die twee beamptes is Maandag deur die onafhanklike polisie-ondersoekdirektoraat (Opod) in hegtenis geneem in verband met Monareng se dood. Emosies het hoog geloop by die hof waar honderde TUT-studente bymekaargekom het en polisiebeamptes teruggedruk het in ŉ poging om die hof binne te gaan. Studente buite die hof. Foto: ANA Studente was ontstoke nadat die beamptes op borgtog vrygelaat is. “Ons as studente is ongelukkig want dit voel of daar onderskeid getref word tussen normale burgers en beamptes van wetstoepassingsagentskappe,” het Thabang Kilo Boima, ŉ studenteleier by TUT, gesê. Moses Dlamini, woordvoerder van Opod, het gesê hulle het met die Nasionale Vervolgingsgesag beraadslaag oor die saak en dat die bewyse aandui dat daar ŉ sterk saak teen die beskuldigdes is. Willa de Ruyter, woordvoerder van TUT, het die vordering in die saak verwelkom. Sy het ook gesê ŉ ondersoek na beweerde ongerymdhede tydens die verkiesing van die studenteraad vorder goed. “Die universiteit het ŉ voorlopige verslag ontvang, maar uitdagings soos die sluit van die Soshanguve-kampus het die ondersoek en die uitreiking van die finale verslag vertraag.” Daar was ‘n sterk polisieteenwoordigheid buite die hof. Foto: ANA Die ondersoek sal na verwagting teen die einde van die maand afgehandel wees. Monareng se dood het gevolg nadat ŉ verkiesing van die studenteraad tot ŉ bakleiery gelei het. Die polisie is ontbied. Volgens ooggetuies het die polisie glo met skerp ammunisie op studente losgebrand. Monareng is doodgeskiet en nog ŉ student is gewond. TUT het ná Monareng se dood ŉ week van rou aangekondig. Klasse is daarna sporadies hervat, maar moes kort daarna opnuut opgeskort word nadat chaos losgebars het. Gewelddadige betogings en vandalisme wat studente en personeel op dié kampusse se veiligheid bedreig het, het die universiteit genoodsaak om klasse op te skort. Akademiese aktiwiteite is eers weer op 8 Oktober by die twee Soshanguve-kampusse hervat.